
Ókeresztény szimbólumokkal díszített későantik hagymafejes fibulák a Római Birodalomban

 
A késő római kor jellegzetes viseleti elemei közé tartozó, a Római Birodalom egész területén elterjedt hagymafejes fibulák az évtizedek folyamán jelentős – formai, technikai, díszítésbeli - átalakuláson mentek keresztül. A kései antikvitásban e ruhakapcsoló tűk egyes példányain olyan díszítőmotívumok – Krisztus-monogram, sztaurogram, Alpha és Omega, latin-és görög kereszt, galamb - is megjelennek, melyek a kora keresztény művészet formakincsének meghatározó elemei.
A dolgozat célja a Római Birodalom területéről előkerült, ókeresztény szimbólumokkal ellátott fibulák összegyűjtése és azok leletkontextusának vizsgálata, továbbá az egyes szimbólumok ikonográfiai elemzése, arra keresve a választ, hogy e tárgycsoport példányainak viselete alapján mennyiben következtethetünk egykori használójának keresztény vallására.



